Andreea Răducan, amintirea care o bântuie. "În cazul meu a fost o greşeală mai grosolană decât cel al Simonei Halep"
- Antonia Hendrik
- 8 martie 2024, 19:47
Andreea Răducan a declarat că în cazul ei s-a greșit și mai grosolan față de tot ceea ce s-a întâmplat cu Simona Halep. Pe ea a costat-o mai mult decât medalia de aur din cauza unei pastile de Nurofen.
Andreea Răducan a afirmat, vineri, că greşeala în cazul său, la JO de la Sydney 2000, când a fost depistată pozitiv la pseudoefedrină, a fost mai grosolană decât a echipei tehnice care i-a administrat jucătoarei de tenis Simona Halep un supliment alimentar care conţinea substanţa dopantă roxadustat.
Andreea Răducan: În cazul meu a fost o greşeală mai grosolană
Andreea Răducan a precizat că atunci a pierdut nu doar medalia de aur la individual compus în urma administrării unei pastile de Nurofen, dar a ratat şi alte posibile medalii la bârnă şi sol.
"În cazul meu a fost o greşeală mai grosolană, dacă aş putea spune, decât cea din cazul Simonei. M-a costat mai mult decât medalia de la individual compus. M-a costat şansa de a concura pentru două medalii la bârnă şi sol, decizia retragerii medaliei de la individual compus venind chiar în momentul în care trebuia să plec la concurs pentru cele două finale pe aparate, acolo unde eu aveam cele mai mari şanse de a obţine medalii", a declarat fosta gimnastă.
Andreea Răducam. Sursa foto: Facebook
Lumea o întreabă mereu când își cere medalia înapoi
Andreea Răducan a mai spuns că "pierzând un titlu olimpic am înţeles ce înseamnă solidaritatea oamenilor şi susţinerea necondiţionată"
"Dacă la un moment dat cineva înţelept va considera că e inutil să ţii cu dinţii de o decizie pe care absolut nimeni nu o înţelege, pur şi simplu o recunoaştere, cred că ar linişti apele şi toată lumea s-ar calma. Oamenii mă întreabă 'Când îţi ceri medalia înapoi?' dar este o chestiune care nu ţine de mine, nu este o negociere la piaţă, şi e important ca nişte oameni mai mari decât noi să recunoască că şi ei mai pot greşi. Ar fi un bun moment oricând, important este ca oamenii să îşi asume acest pas. Eu am dovedit că îmi pot derula viaţa foarte frumos vorbind despre acest lucru. Pierzând un titlu olimpic am înţeles ce înseamnă solidaritatea oamenilor şi susţinerea necondiţionată, aşa că nu aş putea spune că sunt neapărat în pierdere", a afirmat Răducan.
Andreea Răducam. Sursa foto: Facebook
Am fost foarte fericită pentru Simona Halep
Andreea Răducan a afirmat că s-a bucurat de decizia jucătorilor de la Tribunalul de Arbitraj Sportiv prin care au redus suspendarea Simonei Halep pentru doping, de la 4 ani, la 9 luni.
"Am fost foarte fericită pentru Simona Halep, a fost o veste foarte bună. Având experienţa mea, am avut sufletul strâns că judecătorii de la Tribunalul de Arbitra Sportiv vor reuşi să întoarcă cumva lucrurile şi să spună 'da, şi noi greşim'. Pentru că de obicei se consideră că acolo nu se greşeşte. Chiar dacă nu îi va fi simplu să revină, eu cred că are acum datoria şi motivaţia de a reveni şi mai puternică pe teren. A fost o veste pe care cred că toţi românii au îmbrăţişat-o şi toţi suntem recunoscători că avem o sportivă de nivelul Simonei, care, iată, acum poate să ne reprezinte la Jocurile Olimpice de la Paris", a mai spus Andreea Răducan.
Simona Halep a dat în judecată compania canadiană care a produs suplimentele nutriţionale din cauza cărora consideră că a fost testată pozitiv şi a fost suspendată patru ani pentru dopaj. Halep cere despăgubiri mai mari de 10 milioane de dolari de la Quantum Nutrition, care produce Schinoussa Superfoods, după testul pozitiv la roxadustat (medicament folosit de oamenii cu anemie, n. red.) din 2022, de la US Open.